Зы илъэскIэщ зэрыхэтыфар
«Кубань» (Краснодар) — «Спартак-Налшык» (Налшык) — 3:1 (2:0). Краснодар. «Кубань» стадион. Накъыгъэм и 20-м. ЦIыху 3096-рэ еплъащ.
Судьяхэр: Казарцев (Санкт-Петербург), Каруненкэ (Воронеж), Филимонов (Орехово-Зуевэ).
«Кубань»: Помазан, Марков, Лобкарёв (Тюфяков, 81), Байрыев, Бендзь, Бугаев (Пономарёв, 71), Маляров, Якубэ (Гай, 65), Алейник (Завезён, 65), Коновалов, Гогниев.
«Спартак-Налшык»: Антипов, Мэкъуауэ, Дашаев, Мурачёв, Тебэрды, Багъэтыр (Мухьэммэд, 70), Дроздов, Ахриев (Бойчук, 79), Каркаев (Крамаренкэ, 39), Бажэ, ЛIуп (Ахъядов, 56).
Топхэр дагъэкIащ: Маляровым, 4 (1:0). Лобкарёвым, 16 (2:0). Маляровым, 60 (3:0). Бажэм, 90+2 — пенальтикIэ (3:1).
Дагъуэ къыхуащIащ: Помазанрэ Мурачёвымрэ.
«Спартак-Налшыкыр» япэ дивизоным къыхэнэн папщIэ кIэух джэгугъуэм Краснодар щытекIуэкIэ зэфIэкIынутэкъым, ар хуабжьу Iуэху гугъуу щыт пэтми. Абы папщIэ турнир таблицэм къащыщхьэщыт адрей я хьэрхуэрэгъухэри зэлъыIукIуэтын хуейт. АрщхьэкIэ апхуэдэ мурад зыми иIэтэкъым: псори зыхущIэкъуар я щхьэ къызэрырагъэлынырщ.
Зы зэманым, сыхьэт 14-м, щIэзыдза зэIущIэхэм я нэхъыбэм зэуэ интернетым-кIэ дыкIэлъыплъын хуей хъуащ. Зэм — зымкIэ, зэм адреймкIэ зыддзурэ Iуэхур зытетыр зэдгъащIэрт. Дауи, псом ящхьэжыр Краснодар щекIуэкIырат. Абы ди щIалэхэр щытемыкIуэмэ, адрейхэм щхьэкIэ ущIэгузэвэжын щыIэтэкъым.
«Спартак-Налшыкым» и футболистхэм куэдрэ гугъу драгъэхьакъым — дакъикъиплI къудейщ абыхэм зэрызахъумэжыфар. Зэгуэрым ди командэм щыджэгуа Маляров Никитэ штрафнойм имыхьэу зэуа топым Антиповым къригъэгъэзэфакъым. Аргуэру дакъикъэ пщыкIутI дэкIри, хэгъэрейхэм бжыгъэр ягъэбэгъуащ. Абы иужькIэ зызэщIакъуэу налшыкдэсхэр джэгупIэ губгъуэм къикIыж хъунут — къанэ щымыIэу иджы псори гурыIуэгъуэт. АрщхьэкIэ регламентым къызэригъэувым тету, зэIущIэр Iэмал имыIэу и кIэм нагъэсын хуейти, адэкIэ пащащ.
ТопитIкIэ япэ ища краснодардэсхэр мащIэу сабырыжащ икIи зыкъагъэлъэгъуэну хьэщIэхэм Iэмал иратащ. А дакъикъэхэм «Кубань»-м и гъуэр хагъэщIэфыну щытащ ЛIуп Ислъам, Дашаев Аслъэн, Багъэтыр Альберт, Бажэ Амир, Ахриев Хьэсэн сымэ. АрщхьэкIэ языхэзми и насып къикIакъым. Апхуэдэу щыхъум, хэгъэрейхэр ещанэуи къыхэжаныкIащ. Маляров Никитэ етIуанэ топри «Спартак-Налшыкым» къыхудигъэкIащ.
Япэ дивизионым зэрыхэта илъэс закъуэм сэлам ирихыжащ ди командэм и капитан Бажэ Амир. Крамаренкэ Сергей «Кубань»-м и штрафнойм щрауда иужькIэ, метр пщыкIузым и деж щыту, абы кIэух бжыгъэр 3:1-м хуигъэкIуащ.
Арати, иужьрей джэгугъуищми къызэрыщыхагъэщIам и зэранкIэ 2016 — 2017 гъэхэм япэ дивизионым щекIуэкIа зэхьэзэхуэм «Спартак-Налшыкым» щиубыдар епщыкIубгъуанэ увыпIэращ. Иджы, мазитI дэкIмэ, ар хыхьэжынущ илъэс ипэкIэ зыхэта етIуанэ дивизионым и «Ипщэ» гупым щыIэ зэпеуэм.
Ди командэм дэщIыгъуу япэ дивизионыр ябгынащ Нижнекамск и «Нефтехимик»-м, Саратов и «Сокол»-м, Владивосток и «Луч-Энергия»-м, Саранск и «Мордовия»-м.
Гъуащхьауэхэм я зэпеуэри иужь дыдэ джэгугъуэ пщIондэ гуащIэу екIуэкIащ. Бжьыпэр зыубыда Мэзкуу и «Динамо»-м и гъуащхьауэ Панченкэ Кирилл зы топ закъуэкIэщ къызэрыкIэрыхуар мы зэхьэзэхуэм 23-рэ къыщыхэжаныкIа, «Тюмень»-м и пашэ Мамтэ Хьэсанэ.
Щыгъуазэ фыхуэтщIынщ Урысей Федерацэм футболымкIэ и япэ дивизионым 2016 — 2017 гъэхэм щыIа зэхьэзэхуэм и кIэух джэгугъуэм къарикIуа бжыгъэхэм. Мис ахэр: «Мордовия» (Саранск) — «Луч-Энергия» (Владивосток) — 1:1, «Химки» (Химки) — «Тосно» (Ленинград область) — 1:3, «Факел» (Воронеж) — «Волгарь» (Астрахань) — 0:1, «Сибирь» (Новосибирск) — «Спартак-2» (Мэзкуу) — 2:1, «Тюмень» (Тюмень) — «Динамо» (Мэзкуу) — 0:2, «СКА-Хабаровск» (Хабаровск) — «Тамбов» (Тамбов) — 2:2, «Нефтехимик» (Нижнекамск) — «Енисей» (Красноярск) — 0:2, «Шинник» (Ярославль) — «Балтика» (Калининград) — 0:1, «Сокол» (Саратов) — «Зенит-2» (Санкт-Петербург) — 0:3.
Жыласэ Заурбэч.
